
Arkivnr.
Deres referanse

Kristine Schneede, 62551171
434.11-D  
  
Os kommune
2550 Os i Østerdalen
Iverksettelse av fellingstillatelse på bjørn i Os kommune i Hedmark

Det vises til søknad av 29.7.2002 fra Os kommune om iverksettelse av skadefelling av bjørn. 

Bakgrunn

Til sammen 20 sauer er meldt som drept av bjørn. Av disse er 14 undersøkt av Statens naturoppsyn og dokumentert som bjørneskader. To lam er sprengt, og man ser dette i sammenheng med bjørneangrep. I tillegg er 4 dyr meldt som tatt av bjørn, men ikke undersøkt av SNO. Den siste skaden er fra 26.7. Skadene har skjedd i området Nøra-Narjordet-Narbuvoll. 

Generelt

I brev av 24. juni 1994 har Miljøverndepartementet fastsatt grensene for et kjerneområde for bjørn i Hedmark. Hensikten med kjerneområdene er å sikre de store rovdyras reproduk-sjons- og overlevelsesmuligheter for derigjennom å legge forholdene til rette for langsiktig levedyktige bestander. Det aktuelle skadeområdet ligger utenfor kjerneområdet. Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriften formålsparagraf (§1) fremgår det at: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” Dette innebærer blant annet at terskelen for at skadefelling kan gis vil være høyere innenfor kjerneområdet enn utenfor.

Ifølge forskrift om forvaltning av bjørn, jerv, ulv og gaupe er det Direktoratet for naturforvaltning som kan gi fellingstillatelse på bjørn og fastsette nærmere vilkår for eventuell fellingstillatelse. I brev av 31.5.02 fra Direktoratet for naturforvaltning er fylkesmennene i Sør-Norge gitt myndighet til å sette i verk fellingstillatelse på inntil 2 bjørner i 2002. Det understrekes i brevet at målet med fellingstillatelsen ikke er å regulere en rovviltbestand, men å felle mest mulig bestemte individer knyttet til bestemte situasjoner. 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”

Fylkesmannens vurdering

Felling av bjørn som gjør skade på sau er siste utvei for å forebygge at ytterligere skader på sau oppstår, jf. § 2, 2. ledd. Skadeområdet ligger utenfor kjerneområdet for bjørn. 

Den 18.7.02 søkte kommunen om fellingstillatelse på bjørn. Skadeomfanget var på tidspunktet for behandling av søknaden 13 meldte bjørneskader, hvorav alle skadene var antatt skjedd i juli. Søknaden ble avslått av fylkesmannen med bakgrunn i at skadeomfanget ikke ble ansett for å være tilstrekkelig for å iverksette fellingstillatelse på en bjørn. 

Det er nå registrert nye bjørneskader i området. Fylkesmannen har fått opplyst fra Statens naturoppsyn at det er registrert 14 dokumenterte bjørneskader. I tillegg er 4 skader meldt, men ikke undersøkt og 2 lam er sprengt, og man setter dette i sammenheng med bjørneangrep. Den siste skaden som er undersøkt, er tidfestet til fredag 26.7. Disse områdene er mindre bjørnetette enn områder i midtre del av Hedmark. Sannsynligheten for at det er samme skadegjører som er kommet tilbake, anses derfor for å være større enn hva tilfellet ville være i mer sentrale deler av Hedmark. 

I henhold til § 3 skal avgjørelse om felling bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. Det aktuelle området er viktige beiteområder for sau. Faren for nye skader forårsaket av bjørn anses for å være stor. På nåværende tidspunkt i beitesesongen er det vanskelig både praktisk og økonomisk å finne aktuelle forebyggende tiltak. Området ligger dessuten utenfor kjerneområdet for bjørn, og kan ikke prioriteres framfor områder innenfor kjerneområdet ved tildeling av midler til forebyggende tiltak. I den foreliggende skadesituasjonen kan en ut fra disse vurderingene ikke se at det finnes andre tilfredsstillende løsninger enn å iverksette en fellingstillatelse i forhold til å kunne begrense fortsatt tap av husdyr på beite.

Konklusjon:

Etter fylkesmannens vurdering tilsier nå skadeforløpet og skadeomfanget, i kombinasjon med faren for nye skader og mangel på muligheter for å gjennomføre forebyggende tiltak, at fellingstillatelse på en bjørn bør iverksettes.

Fylkesmannen gir med bakgrunn i dette fellingstillatelse på 1 bjørn til Os kommune.

Følgende vilkår er knyttet til fellingstillatelsen:

1.  Fellingsområdet er Os kommune sør og øst for Glomma. 

Fylkesmannen forutsetter at fellingsforsøket tar utgangspunkt i de områder der bjørn sist har forvoldt skade. 

2. Fellingstillatelsen gjelder for tidsrommet mandag 29.07.02 kl. 16.00 til mandag 05.08 kl. 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av bjørn, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen vurdere behovet for å forlenge perioden fellingstillatelsen gjelder for.

3. Fellingstillatelsen gjelder ikke for bjørn som er radiomerket.

4.  Fellingstillatelsen gjelder ikke for binner med unger.

5.  Det er kun jegere som er oppnevnt av kommunen som kan delta i fellingsforsøket. 

6. Det gis et samlet fellingsvederlag på kr. 7.500,- til dekning av kostnader i forbindelse med organisering og gjennomføring av fellingsforsøket. 

7.  Fellingsforsøket skal utføres i tråd med de retningslinjene som er gitt av Direktoratet for naturforvaltning i brev av 31.5.2002. Kopi av dette brevet følger vedlagt. Brevets innhold skal være kjent for deltakerne på fellingslaget.

8.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

9.  Med hjemmel i Viltlovens §52, siste ledd, har DN i sitt brev av 30.5.02 gitt tillatelse til bruk av løs hund under forsøk på felling, dersom dette anses aktuelt. Nødvendige tillatelser etter bufeloven og reindriftsloven må i så fall innhentes av fellingslaget.
10.  Den/de som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Generelt for ettersøk av bjørn gjelder bestemmelsen i forvaltningsforskriftens § 6.
11.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med bjørn, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen - tlf.nr. 970 29840. Dersom bjørn felles, skal det gis melding direkte til Erling Maartmann, tlf. 941 49676 eller Kristine Schneede, tlf. 950 55799, hvis det ikke oppnås kontakt via vakttelefonen. Fellingsstedet skal kunne påvises dersom fylkesmannen krever dette.
Fylkesmannen kan til enhver tid trekke tilbake fellingstillatelsen på 1 bjørn i Os kommune.

For øvrig gjelder vilkår gitt i brev av 31.5.02 fra Direktoratet for naturforvaltning.

Søknaden ble behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.6.2000.

Avgjørelsen kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

Kristine Schneede e.f.




Erling Maartmann

Fung. seksjonssjef




rovviltkonsulent

Vedlegg:
Direktoratets brev av 31.05.02.


Melding om rett til å klage på forvaltningsvedtak

Kopi:
Lensmannen i Os


Direktoratet for naturforvaltning, Tungasletta 2, 7485 Trondheim


Landbruksavdelingen, her


Statens naturoppsyn, v/Stein Arne Brendryen, 2480 Koppang


Statens naturoppsyn, v/Lars Gangås, 2480 Koppang


ØK

Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR


postmottak(fm-he.stat.no

